Video: Ontwrigting van UK-eksamens lei tot inhegtenisneming‘n Skermskoot uit die video ŉ Persoon is in hegtenis geneem nadat eksamens Maandag by die Universiteit van Kaapstad (UK) ontwrig is. In ŉ video van die voorval wat wyd versprei word, kan gesien word hoe betogers by ŉ eksamenlokaal inbars en studente se vraestelle van hul tafels af vee of dit gryp en op die vloer gooi. Volgens prof. Sue Harrison, waarnemende visekanselier, is sake van onregmatige betreding en kwaadwillige saakbeskadiging ná Maandag se gebeure by die polisie aanhangig gemaak en is een persoon dieselfde middag in verband met die voorval in hegtenis geneem. Die betogers is volgens Harrison nie werknemers of studente van die universiteit nie. “Die UK veroordeel hierdie optrede ten sterkste aangesien dit ŉ inbreuk is op die regte van studente om hul halfjaareksamen in ŉ gunstige omgewing af te lê.” Vraestelle is ook tydens die voorval opgeskeur. “Hierdie vorm van ontwrigting is geen wettige protes nie. Omvattende ondersteuning word aan die geraakte studente gebied en die studente wie se eksamens ontwrig is, sal ingelig word van tye wanneer hulle die eksamen sal kan aflê.” Die universiteit het die polisie intussen gevra om ŉ wakende oog te hou. Volgens Harrison sal hul veiligheidsdienste ook op die uitkyk wees vir enige oortreders wat met ŉ kwade bedoeling op die kampus probeer kom. “Die omvang van die stres en pyn van Maandag se optrede is diep ontstellend vir ons almal. Die gedrag wat Maandag getoon is, is nie gepas vir ŉ universiteitsomgewing nie.” UCT exams disrupted. Why did security not act? @UCT_news https://t.co/quDXCzOgYb pic.twitter.com/zMiNLuK4id — Yusuf Abramjee (@Abramjee) June 7, 2022